Na osnovu člana 15. Zakona o principima lokalne samouprave u Federaciji BiH („Službene novine Federacije BiH, broj 49/06 i 51/09), člana 7. Statutarne odluke o organizaciji Grada Tuzla u skladu sa Zakonom o Gradu Tuzla („Službeni glasnik Grada Tuzla“, broj: 1/14, 3/15, 7/15 i 12/15) Gradonačelnik Grada Tuzla donosi:

**PRAVILNIK**

**o kriterijima i postupku raspodjele sredstava za finansiranje/sufinansiranje kulturnih i sportskih manifestacija**

**Član 1.**

Ovim Pravilnikom utvrđuju se kriteriji i postupak dodjele sredstava, način raspoređivanja i praćenje korištenja dodijeljenih sredstava za manifestacije iz kulture i sporta, neprofitnim organizacijama (u daljem tekstu aplikanti), koje će se finansirati/sufinansirati iz Budžeta Grada Tuzle.

Sredstva planirana u Budžetu Grada Tuzle na pozicijama: “Grantovi za sportske manifestacije” i „Grantovi za kulturne manifestacije“ namjenski će se koristiti za podršku manifestacija iz sporta i kulture a na osnovu Programa raspodjele sredstava kojeg će u skladu sa ovim Pravilnikom, donijeti Pomoćnik gradonačelnika za nadležnu službu.

**Član 2.**

Pravo na dodjelu sredstava iz člana 1. ovog Pravilnika mogu ostvariti aplikanti, sa područja grada Tuzle koji ispunjavaju sljedeće opće uslove:

1. da su osnovani i registrovani u Bosni i Hercegovini
2. da su vođeni od strane državljana Bosne i Hercegovine,
3. da ne obavljaju aktivnosti u ime političkih partija,
4. da svoje manifestacije realizuju na području grada Tuzle. U izuzetnom slučaju mogu se finansirati/sufinansirati manifestacije koje se realizuju izvan područja grada Tuzle ukoliko te manifestacije doprinose promociji grada.

Sredstva se mogu dodijeliti i aplikantima sa sjedištem izvan grada Tuzla, a koji su registrovani na području Bosne i Hercegovine, samo u slučaju ako je implementacija manifestacije od interesa za grad Tuzlu.

**Član 3.**

Prioritetne oblasti i manifestcije predviđene za finansiranje/sufinansiranje iz člana 1. ovog Pravilnika su:

* književne, pozorišne, muzičko-scenske i plesne manifestacije,
* promocije knjiga i časopisa iz oblasti kulture, nauke, sporta i drugih društvenih djelatnosti,
* muzički koncerti i festivali,
* izložbe slika i fotografija,
* manifestacije filmske i audio-vizuelne umjetnosti,
* vjersko-kulturne manifestacije,
* manifestacije koje doprinose očuvanju kulturno-historijskog i prirodnog naslijeđa,
* manifestacije kulturno-umjetničkog amaterizma,
* manifestacije koje promovišu urbanu kulturu mladih
* manifestacije koje afirmišu kulturu i tradiciju Tuzle,
* manifestacije koje podstiču međunarodnu i međugradsku kulturnu i sportsku saradnju,
* sportska takmičenja osnovnih i srednjih škola,
* manifetacije koje podstiču afirmaciju i razvoj sporta,
* sportska domaća i međunarodna takmičenja koja se realizuju u gradu Tuzli,
* međunarodne kulturne i sportske manifestacije i takmičenja koja će promovisati grad Tuzlu u zemlji i inostranstvu
* druge manifestacije iz oblasti društvenih djelatnost

**Član 4.**

Sredstva iz Budžeta Grada Tuzla sa pozicija „Grantovi za kulturne manifestacije“ i „Grantovi za sportske manifestacije“ dodjeljuju se na osnovu javnog poziva koji objavljuje nadležna Služba.

**Javni poziv sadrži:**

1. naziv organa koji raspisuje Javni poziv,
2. učesnike poziva,
3. rokove za dostavljanje dokumentacije,
4. prioritetne oblasti na koje se poziv odnosi,
5. rokove i način objavljivanja rezultata provedenog Javnog poziva.

Javni poziv se objavljuje na Oglasnoj tabli i zvaničnoj internet stranici Grada Tuzla ([www.grad.tuzla.ba](http://www.grad.tuzla.ba)).

Javni poziv ostaje otvoren do utroška sredstava.

**Član 5.**

Iz odobrenih budžetskih sredstva aplikanti mogu finansirati administrativne i uredske troškove i troškove osoblja. Pod administrativnim troškovima smatraju se sljedeći troškovi: uredski troškovi, najam uredskog prostora, komunalni i režijski troškovi, usluge tekućeg održavanja i sl. Pod troškovima osoblja smatra se trošak operativnog osoblja neophodnog za poslovanje aplikanta.

 Aministrativni i uredski troškovi i troškovi osoblja ne smiju prelaziti 20% od ukupnog budžeta manifestacije. Od ukupno odobrenih sredstava za sufinansiranje manifestacije iz Budžeta Grada Tuzle priznaće se maksimalno do 20% za pomenute troškove.

**Član 6.**

Prijava na javni poziv podnosi se na prijavnom obrascu kojeg propisuje nadležna Služba, a koji se može preuzeti na zvaničnoj internet stranici Grada grad.tuzla.ba.

Prilikom apliciranja na javni poziv za finansiranje/sufinansiranje manifestacija aplikanti su obavezni dostaviti sljedeće:

1. Popunjen prijavni obrazac:
2. naziv i opis manifestacije
3. naziv nosioca manifestacije
4. ciljevi manifestacije, aktivnosti i očekivani rezultati
5. ciljne grupe
6. značaj manifestacije za lokalnu zajednicu
7. opisni izvještaj o realiziranim manifestacijama za prethodne 4 godine ( navesti ukoliko je manifestacija sa kojom se aplikant prijavljuje tradicionalna te je već finansirana od strane Grada Tuzle)
8. Detaljno razrađen finansijski plan za realizaciju manifestacije potpisan od strane odgovorne osobe (pregled budžeta manifestacije i plan potrošnje sa specifikacijom troškova potrebnih sredstava)-koristiti obrazac za budžet
9. Kopija lične karte ili uvjerenje o državljanstvu za odgovornu osobu upisanu u sudski registar
10. Podatke o stručnosti osoba koje realizuju i učestvuju u manifestaciji (kraći CV)
11. Rješenje o registraciji
12. Identifikacioni broj
13. Uvjerenje o izmirenim obavezama prema javnim prihodima (original ili ovjerena kopija iz Poreske uprave, ne starije od 30 dana),
14. Završni godišnji finansijski izvještaj za prethodnu godinu sa pečatom AFIP-a (bilans stanja i bilans uspjeha) osim ako je udruženje registrovano u godini objavljivanja Javnog poziva,
15. Zvaničan dokument banke o otvaranju transakcijskog računa aplikanta.

Aplikant uz prijavu dostavlja fotokopije tražene dokumentacije (osim tačke 7. ovog člana), originalni dokumenti bit će zatraženi na uvid ukoliko manifestacija bude odobrena.

Prijave na javni poziv aplikanti dostavljaju u zatvorenoj koverti preporučenom poštom ili predaju lično u Centru za pružanje usluga građanima (Šalter sala) u zgradi Gradske uprave Tuzla.

**Član 7.**

Nepotpuna dokumentacija i dokumentacija dostavljena izvan predviđenog roka, neće se uzeti u razmatranje. Prijave na javni poziv koje ne zadovoljavaju bilo koji od ispod navedenih kriterija neće se uzeti u razmatranje:

1. manifestacija aplikanata koji nisu izvršili svoje obaveze po ranije doznačenim (odobrenim) finansijskim sredstvima Grada Tuzle
2. manifestacije kojima je predviđeni dio administrativnih i uredskih troškova i troškova osoblja veći od 20% u odnosu na ukupan budžet manifestacije
3. manifestacije koje su usmjerene prema političkim aktivnostima
4. manifestacije koje su namjenjene za isključivu dobit pojedinca
5. aplikanti koji ne izmiruju obaveze prema javnim prihodima.
6. manifestacije koje nisu u skladu sa članom 3. ovog Pravilnika

**Član 8.**

Postupak po Javnom pozivu provodi tročlana Komisija za ocjenjivanje i odabir manifestacija koju rješenjem imenuje Pomocnik gradonacelnika nadležne Službe. Članovi Komisije će se imenovati iz reda uposlenika nadležne Službe.

**Član 9.**

Kriteriji za odabir manifestacije omogućavaju Komisiji da procijeni operativne i finansijske sposobnosti aplikanata kako bi se osiguralo da oni:

* posjeduju profesionalne sposobnosti i kvalifikacije potrebne za uspješnu realizaciju manifestacije.

Ocjenjivanje i odabir manifestacije vršiće se na osnovu kriterija propisanih u članu 10. ovog Pravilnika.

**Član 10.**

Ocjenjivanje i odabir manifestacije vršiće se u skladu sa kriterijima utvrđenim u Obrascu za ocjenjivanje manifestacije, koji je sastavni dio ovog Pravilnika. Komisija vrednuje prijedlog manifestacija prema kriterijima sa pripadajućim brojem bodova.

Komisija dodjeljuje usaglašene bodove od 1 do 5 za svaki od kriterija pojedinačno, na sljedeći način:

1 – veoma loše; 2 – loše; 3 – odgovarajuće; 4 – dobro; 5 – veoma dobro. Ukupan broj bodova za manifestaciju predstavlja zbir svih bodova dodijeljenih u obrascu za ocjenjivanje.

|  |
| --- |
| **OBRAZAC ZA OCJENJIVANJE MANIFESTACIJE** |
| Naziv aplikanta |  |
| Naziv manifestacije |  |
| Datum podnošenja |  |
| Datum, mjesto i vrijeme održavanja manifestacije |  |
| **KRITERIJI ZA OCJENJIVANJE**  | **Maksimalan broj bodova** | **Konačna ocjena** |
| **1.Operativni kapaciteti** | **25** | 0 |
| 1.1 Da li podnosilac prijedloga ima dovoljno iskustva u realizaciji manifestacija?  | 5 |   |
| 1.2 Da li podnosilac prijedloga i osobe sa kojima će realizovati manifestaciju imaju dovoljne stručne kapacitete? | 5 |   |
| 1.3. Da li manifestacija spada u tradicionalne  manifestacije koje su već podržavane od strane Grada Tuzla | 5 |  |
| 1.4.Do sada postignuti uspjesi aplikanta u realizaciji manifestacija? | 5 |   |
| 1.5. Kvalitet ponuđene manifestacije | 5 |   |
| **2. Relevantnost** | **15** |  |
| 2.1. Koliko je manifestacija relevantna u odnosu na prioritetne oblasti iz javnog poziva? | 5 |   |
| 2.2 Koliko je manifestacija značajna za lokalnu zajednicu? | 5 |   |
| 2.3. Uključenost mladih/žena/marginaliziranih grupa u realizaciju manifestacije | 5 |  |
| **3. Budžet i racionalnost troškova** | **20** |  |
| 3.1 Da li je odnos između procijenjenih troškova i očekivanih rezultata zadovoljavajući? | 5 |  |
| 3.2 Da li su predloženi troškovi neophodni za implementaciju manifestacije? | 5 |  |
| 3.3. Da li je budžet jasan i da li uključuje i narativni dio | 5 |  |
| 3.4. Da li je zadovoljen princip prema kojem administrativni i uredski troškovi i troškovi osoblja ne prelaze 20% ukupnog budžeta manifestacije? | 5 |  |
| **Ukupni zbir bodova** | **60** |  |
| **Prijedlog Komisije o visini sredstava za finansiranje/sufinansiranje manifestacije** |  **KM** |

Samo manifestacije koje su dobile preko 35 bodova će biti finansirane/sufinansirane iz Budžeta Grada Tuzle, s obzirom da manifestacije sa nižim brojem bodova nezadovoljavaju postavljene standarde.

**Član 11.**

Po okončanju postupka ocjenjivanja Komisija dostavlja Pomoćniku gradonačelnika za nadležnu Službu popunjen Obrazac za ocjenjivanje sa Zapisnikom o radu Komisije. Po dostavljanju obrasca za ocjenjivanje i zapisnika o radu Komisije Služba će sa aplikantima , koji zadovoljavaju uslove javnog poziva zaključiti ugovore o načinu korištenja sredstava.

Korisnici sredstava dužni su u roku od 30 dana od dana realizacije manifestacije opravdati dodijeljena sredstva, a u suprotnom su dužni izvršiti povrat istih.

**Član 12.**

Uposlenici nadležne Službe vršiće kontrolu namjenskog utroška sredstava na osnovu terenskih posjeta i narativnih i finansijskih izvještaja dobivenih od aplikanata.

Finansijski i narativni izvještaj dostavlja se na propisanim obrascima koji su sastavni dio ovog Pravilnika, a mogu se preuzeti na zvaničnoj internet stranici Grada Tuzle [www.grad.tuzla.ba](http://www.grad.tuzla.ba)

**Član 13.**

Aplikanti koji dobiju sredstva za finansiranj/sufinansiranje manifestacije dužni su u svojim promotivnim aktivnostima navesti da su dobili podršku Grada Tuzle, a na štampanim materijalima istaknuti grb Grada.

**Član 14.**

Pravilnik stupa na snagu danom objavljivanja u „Službenom glasniku Grada Tuzla“.

Stupanjem na snagu ovog Pravilnika prestaje da važi Pravilnik o kriterijima i postupku raspodjele sredstava za finansiranje/sufinansiranje kulturnih i sportskih manifestacija („Službeni glasnik Grada Tuza“, broj: 7/18)

 **Bosna i Hercegovina**

**Federacija Bosne i Hercegovine**

**Tuzlanski kanton**

**GRAD TUZLA**

**GRADONAČELNIK
 GRADONAČELNIK**

**Broj:02-14-A-682-2019 Jasmin Imamović, dipl. pravnik**

**Tuzla, 31.1.2019.**